Guardiola før Camp Nou-returen: – Umulig å stoppe Messi
– Det er vidunderlig å være her, åpner Pep Guardiola når han entrer pressesalen nede i kjelleren på Camp Nou, som er pyntet med det katalanske flagget og Barcelonas farger for 41-åringen fra Santpedor. Før første gigantmøte i semifinalen i Champions League mellom Barcelona og Bayern München, svarte han på spørsmål i nesten en halvtime, vekslende mellom spansk og tysk. Om hvordan returen til hjemmebanen gjennom 15 år blir, hvor godt han kjenner Barcelonas spillere, om Mario Götze løftes inn i startelleveren, om han jubler ved scoring og om det er mulig å stoppe Barcelonas Lionel Messi (27). På det siste svarer Bayern München-treneren tydelig: Nei. – Han er ikke til å stoppe, om han er i den riktige formen. Alle har forsøkt, påpeker Guardiola om sin tidligere stjerneargentiner, som vant Gullballen hvert år han hadde Guardiola som trener.Dessuten gir han en liten fordel til Barcelona: – Talentet deres kan jeg ikke kontrollere. Hva Messi og Neymar kan komme med, kan ingen forutse. De angriper fra høyre, fra venstre, sier Pep Guardiola om klubben han har «rundet» både som spiller og trener. Først spilte han i 11 år og 385 kamper (13 mål) som lokal stjerne og kaptein. Han fortsatte med fire år og 247 kamper som A-lagstrener (forfremmet fra reservelaget). Helt til han var utslitt. Allerede i oktober 2011, over et halvt år før avgjørelsen om å slutte som Barcelona-trener ble kjent, signaliserte han til presidenten Sandro Rosell at slutten kom nærmere. Det er hevdet at samme Rosell kunne være årsaken til Guardiolas exit etter utenomjordiske 14 trofeer på fire sesonger. I 2014-biografien «Pep Confidential» avviser Guardiola dette. Men i løpet av de første ukene som Bayern-trener tok stjernetreneren et kraftig oppgjør med sin tidligere president, noe som tydet på at ikke alt var enighet og ekte håndtrykk mellom dem.Men han har aldri nevnt det som årsaken til at han takket for seg i Barcelona i april 2012, der flere av stjernespillerne var til stede med fuktige øyne på pressekonferansen. – Vi vant fire titler og spilte bedre enn noen gang det året. Men jeg var på knærne og hadde ingen taktiske ideer igjen. Derfor sluttet jeg. Ikke for noen annen grunn, har Guardiola forklart. Nå er han tilbake der han pleier å være rundt denne tiden av sesongen: I Champions League-semifinalen. Hans sjette som trener. Om det er noen gamle fotballkamper som plager Pep Guardiola, er det trolig de to siste semifinalene han har vært i: «2-2-tapet» for Chelsea fra Camp Nou i april 2012 (2-3 sammenlagt) har han trukket frem som en av de beste kampene hans Barcelona-generasjon spilte i løpet av de fire årene. Og da de ble slaktet av fjorårets mester Real Madrid (0 – 4) på hjemmebane i München. – Jeg gjorde alt feil. En monumental tabbe. Bare rot. Min største tabbe i trenerkarrieren, var dommen han ga seg selv etterpå – der han endret mening om taktikken et par ganger i forkant.Guardiola kan glatte over ripene fra sin egen tabbekveld i løpet av den neste uken. Men han tror han er avhengig av at Bayern scorer på hans gamle hjemmebane onsdag kveld for å nå en ny finale. Å putte på Barcelona har for øvrig ingen motstander klart på de siste fem kampene. På pressekonferansen tirsdag kveld hevdet Bayern-sjefen at han ikke visste om ville juble om så skjer. – Jeg vet ikke hvordan jeg vil reagere (om Bayern scorer). Jeg blir glad. Men det betyr ingenting for min respekt overfor Barcelona, mener Guardiola. Barcelona-forfatter Graham Hunter, som skrev boken «Making of the greatest team in the world» om Guardiolas Barcelona-lag fra 2011, tror treneren helst ville unngått å møte gamleklubben. – Han ville nok foretrukket ikke å gjøre det. Men jeg tror det var derfor han kom til Camp Nou under Manchester City-kampen, slik at hvis det skjedde, skulle det ikke være første gangen. Derfor var han her med sin beste venn Manel Estiarte, sin far og mor, for å gjøre det til en symbolsk begivenhet, sier Hunter til VG. Guardiola så nesten ut som en supporter på tribunen da Lionel Messi lekte med Manchester City og ydmyket James Milner med en tunnel som var som hentet fra en ballbinge. – Jeg visste dette kunne skje før eller senere, men jeg er her for å gjøre jobben min. Jeg vil vinne, fastslår Guardiola på pressekonferansen. – Guardiola er veldig praktisk anlagt. Nå er det slik for ham: Barcelona må slås. End of story, sier Hunter. Den Spania-baserte journalisten ser klare likheter mellom fotballaget han portretterte i boken og det nåværende Bayern-laget. Men han er ikke i tvil om hvem som er best. – Hypotetisk, men: Et toppet Bayern-lag fra 2015 mot et toppet Barcelona-lag fra 2011 er ikke i nærheten av å være så gode, sier Graham Hunter. PS! Sist Pep Guardiola ledet et lag på Camp Nou, var det Barcelona mot byrivalen Espanyol. Det endte med seier 4 – 0 etter fire mål av Lionel Messi. Se mer statistikk for Champions League på VG Live.
Han var akademiprodukt, ballgutt, kaptein, trener og et symbol for hele Catalonia gjennom to liv i Barcelona. Men Pep Guardiola (44) kan godt finne på å juble om Bayern München scorer på Camp Nou onsdag.